Lars Løkke Rasmussen (M), 2025-05-27:
Tak for det.
Lad mig starte med at takke fru Trine Pertou Mach og hr. Søren Søndergaard for at tage initiativ til den her forespørgsel, som falder på et godt sted, i forhold til at vi så også har indledt drøftelser om en ny udenrigspolitisk strategi.
Jeg vil gerne starte med slå fast, at den verdensorden, som Danmark har nydt godt af i årtier, er under forandring.
Hermed afslører jeg jo ikke nogen nyhed, det tror jeg alle ved.
Demokratiet er under pres over hele verden.
For ottende år i træk ser vi flere lande, hvor demokratiet svækkes, end hvor det styrkes.
Rapporten forholder sig særlig til valg, hvor vi desværre ser, at tilliden til valghandlinger er udfordret af faldende deltagelse, flere protester, flere retssager, flere tilfælde, hvor tabere nægter at anerkende resultatet.
Det er dog også klart, at de globale tilbageslag for demokrati og menneskerettigheder er bredere end det, for det handler også om centrale principper som ytringsfrihed, tros- og religionsfrihed.
Tanken om den uafhængige retsstat, der undergraves, den frihed, borgere og organisationer har til frit at forsamles, forenes og deltage i samfundsdebatten uden frygt for repressalier, samlet betegnet som civilsamfundets frie råderum, er under stigende pres.
Det gælder ikke kun i den fysiske verden, kan man sige, det gælder også i den digitale verden, hvor den demokratiske samtale i stor udstrækning også foregår, og hvor vi ser autokratiske kræfter være opmærksom på, at de kan anvende digital teknologi strategisk til at kontrollere, til at manipulere med informationsstrømme, til at overvåge, til at forfølge politiske modstandere og aktivister.
Det er alt sammen meget bekymrende udviklinger.
Over for det står vi jo med en klar indfaldsvinkel her, og med den udenrigs- og sikkerhedspolitiske strategi slår vi fast, at dansk udenrigspolitik skal bygge på vores grundlæggende værdier.
Det har vi også søgt videreført i strategien for et styrket dansk engagement med det afrikanske kontinent og »Afrikas århundrede«, og det er også afspejlet i regeringens bud på en ny udviklingspolitisk strategi, som for tiden er under drøftelse og forhandling, og hvor jeg håber vi inden sommer kan lave en aftale, så der er en bred dækning for en sådan strategi i det danske Folketing.
Det er vigtigt, ikke mindst fordi vi tror på, at menneskerettigheder, frihed og demokrati giver bedre liv, uanset hvor i verden man lever.
Demokrati er jo også ensbetydende med meningsfuld inddragelse.
Det gælder ikke mindst i forhold til en verdenshistorisk stor ungdomsgeneration, hvor mange føler sig marginaliseret og udelukket fra samfundet, og hvor der opstår, ikke mindst i Afrika, et enormt gab mellem det antal unge, der er, og de arbejdspladser, der alt andet lige står til rådighed.
Det skal så holdes op imod, at vi har ungdommen som en ressource, og det understreger jo vigtigheden af, at vi samarbejder med og for unge, så vi giver de unge medbestemmelse og handlemuligheder.
Her vil jeg gerne slå fast, at et stærkt uafhængigt og mangfoldigt civilsamfund er en grundpille i demokratiske samfund, og et aktivt civilsamfund er således en værdi i sig selv.
Det er det i Danmark, og det er det også i resten af verden.
Derfor er det afgørende, at vi aktivt støtter op om civilsamfundets aktører, fordi de netop er med til at sikre demokrati og menneskerettigheder.
Derfor er det også vigtigt – sagt i en parentes – at vi afholder os fra ligesom at mainstreame civilsamfundet, sådan som man også har set visse tendenser til også i den danske politiske debat.
Jeg har det fint med, at der også er civilsamfundsorganisationer, der ikke altid er enige i det, jeg selv mener.
Vi lever sådan set af, at der er pluralisme og meningsudveksling.
Derfor har vi heldigvis også i Danmark en lang tradition for at støtte civilsamfundets aktører i deres vigtige arbejde, både lokalt, nationalt og globalt, og det skal vi holde fast i.
De spiller en central rolle, også i udviklingsarbejdet og -samarbejdet, og er med til at sikre den brede folkelige opbakning, med til at engagere danskere bredt i det arbejde, der bliver udført for danske udviklingsmidler.